b'\n_START_ARTICLE_\nSilivri\n_START_SECTION_\nZgodovina\n_START_PARAGRAPH_\nSilivri, anti\xc4\x8dna Selimbrija ali Selivrija (gr\xc5\xa1ko \xce\xa3\xce\xb7\xce\xbb\xcf\x85(\xce\xbc)\xce\xb2\xcf\x81\xce\xaf\xce\xb1), je bila pomemben zaradi naravnega pristani\xc5\xa1\xc4\x8da ob pomembni trgovski poti. Bil je kolonija Megare na 56 m visokem hribu vzhodno od zaliva. Arheolo\xc5\xa1ke raziskave so pokazale, da je bilo pred gr\xc5\xa1ko kolonijo na tem mestu tra\xc4\x8dansko naselje. _NEWLINE_Po Strabonu je ime mesta sestavljeno iz imena mitolo\xc5\xa1kega ustanovitelja mesta Selusa in besede "bria", ki so jo Tra\xc4\x8dani uporabljali za "polis" (mesto), \xc4\x8deprav je imela drug pomen. _NEWLINE_Silivri je rojstno mesto zdravnika Herodika. Leta 351 pr. n. \xc5\xa1t. je bil zaveznik Aten. Do druge polovice 2. stoletja pr. n. \xc5\xa1t. je bil neodvisno mesto, potem pa je za nekaj stoletij pri\xc5\xa1el pod oblast sosednjega Bizanca in Perinta. V rimskem obdobju se je iz mesta pretvoril v skromno vas. V zgodnjem 5. stoletju se je med vladanjem bizantinskega cesarja Arkadija (377\xe2\x80\x93408) po njegovi \xc5\xbeeni Eliji Evdoksiji preimenoval v Evdoksiopolis (gr\xc5\xa1ko  \xce\x95\xe1\xbd\x90\xce\xb4\xce\xbf\xce\xbe\xce\xb9\xcf\x8c\xcf\x80\xce\xbf\xce\xbb\xce\xb9\xcf\x82), vendar se ime ni prijelo. Leta 805 je mesto oplenil bolgarski kan Krum. V poznem 9. stoletju je cesar Mihael III. Pijanec na vrhu hriba zgradil trdnjavo, ki je bila v bizantinskem obdobju stalna tar\xc4\x8da napadov saracenskih gusarjev in Rusov. Trdnjava je zdaj v ru\xc5\xa1evinah. Po \xc4\x8detrti kri\xc5\xbearski vojni, padcu Konstantinopla leta 1204  in ustanovitvi Latinskega cesarstva, je pri\xc5\xa1la v latinske roke, nato v bolgarske, ponovno v latinske in nazadnje leta 1247 v roke Nikejskega cesarstva. Slednje je leta 1261 osvojilo tudi Konstantinopel in obnovilo Bizantinsko cesarstvo. _NEWLINE_Leta 1346 so osmanski Turki postali zavezniki kandidata za bizantinski prestol Ivana VI. Kantakuzena in mu pomagali v borbi proti njegovemu nasprotniku Ivanu V. Paleologu. Isto leto se je sultan Orhan I. v Selimbriji poro\xc4\x8dil s Teodoro, h\xc4\x8derko Ivana VI._NEWLINE_Leta 1399 so Selimbrijo zasedli Osmani in s tem sklenili obro\xc4\x8d okoli Konstantinopla, s \xc4\x8dimer so ga odrezali od evropskega zaledja. Veliko takratnih opazovalcev je bilo prepri\xc4\x8danih, da je padec Konstantinopla samo \xc5\xa1e vpra\xc5\xa1anje \xc4\x8dasa. Takoj\xc5\xa1en napad na Konstantinopel so prepre\xc4\x8dili Mongoli, ki so na vzhodu napadli Osmansko cesarstvo. Po te\xc5\xbekih porazih v vojni s Timur Lenkom leta 1403 so Turki Selimbrijo in ve\xc4\x8d drugih posesti vrnili Bizantincem. Kasneje so jo ve\xc4\x8dkrat napadli, vendar je niso osvojili. Med obleganjem Konstantinopla leta 1453 sta se Selimbrija in Epibat postavila proti osmanski vojski in se vdala \xc5\xa1ele po padcu prestolnice. _NEWLINE_V osmanskem obdobju se je za\xc4\x8dela Selimbrija \xc5\xa1iriti izven mestnega obzidja \xc5\xa1ele. Grki, Armenci in Judje so \xc5\xa1e vedno \xc5\xbeiveli znotraj obzidja, Turki pa so gradili hi\xc5\xa1e izven njega ob morski obali. Nemuslimani so se ukvarjali predvsem z vinogradni\xc5\xa1tvom, vinarstvom in svilarstvom, Turki pa so bili ribi\xc4\x8di in proizvajalci jogurta. Mesto je bilo tudi v osmanskem \xc4\x8dasu poletno turisti\xc4\x8dno sredi\xc5\xa1\xc4\x8de. _NEWLINE_Arhitekt Mimar Sinan je na ukaz sultana Sulejmana Veli\xc4\x8dastnega malo zahodno od Silivrije leta 1562 zgradil kamnit most s 33 loki. Imenuje se "Uzunk\xc3\xb6pr\xc3\xbc" (slovensko Dolgi most) in \xc5\xa1e vedno stoji. Eden od lokov je zaradi naplavin zasut._NEWLINE_Pred prvo svetovno vojno je nekaj silivrijskih Judov emigriralo v Camag\xc3\xbcey, Kuba. 5. februarja 1878 so Silivri za en mesec okupirali Rusi, 16. novembra 1912 pa Bolgari in ga obdr\xc5\xbeali do 30. maja 1913._NEWLINE_Med prvo svetovno vojno se je zaradi poslab\xc5\xa1anja razmer izselilo veliko sefardskih Judov. Ve\xc4\x8dina je od\xc5\xa1la v Zdru\xc5\xbeene dr\xc5\xbeave Amerike, predvsem v New York in Seatle. Drugi so se odselili v Palestino, Francijo in  Ju\xc5\xbeno Ameriko._NEWLINE_Po sklenitvi Sevre\xc5\xa1kega mirovnega sporazuma, je Silivri 20. julija 1920 pripadel Gr\xc4\x8diji. Po umiku gr\xc5\xa1ka vojske so mesto skladno z Mundanjskim mirovnim sporazumom 22. oktobra 1922 zasedli Italijani. Nazadnje je 1. novembra 1922 Silivri zasedla tur\xc5\xa1ka vojska. V letih  1923\xe2\x80\x931926 je spadal v provinco \xc3\x87atalca in zatem v provinco Istanbul.'